钦定古今图书集成/明伦汇编/官常典/第266卷 > 内史兴
## 钦定古今图书集成/明伦汇编/官常典/第266卷 > 内史兴

按《周语》：襄王使太宰文公及内史兴赐晋文公，命上
卿逆于境。晋侯郊劳，馆诸宗庙，馈九牢，设庭燎。及期，
命于武宫，设桑主，布几筵，太宰莅之，晋侯端委以入太宰以王命命冕服，内史赞之，三命而后即冕服。既
毕，宾飨赠饯，如公命侯伯之礼，而加之以宴好。内史
兴归以告王曰：“晋不可不善也。其君必霸。逆王命，敬
奉礼义成。”敬王命，顺之道也。成礼义，德之则也。则德
以道诸侯，诸侯必归之。且礼所以观忠信仁义也，忠
所以分也，仁所以行也，信所以守也，义所以节也。忠
分则均，仁行则报，信守则固，义节则度，分均无怨，行
报无匮，守固不偷，节度不携。若民不怨而财不匮，令
不偷而动不携，其何事不济？中能应外，忠也；施三服
义，仁也；守礼不淫，信也；行礼不疚，义也；臣入晋境，四
者不失。臣故曰：“晋侯其能礼矣。王其善之。树于有礼，
艾人必丰。”王从之，使于晋者，道相逮也。及惠后之难，
王出在郑，晋侯纳之。襄王十六年，立晋文公，二十一
年以诸侯朝于衡雝，且献楚捷，遂为《践土》之盟，于是
乎始霸。